РЕГЛАМЕНТ (ЕО) № 1200/2009 НА КОМИСИЯТА
от 30 ноември 2009 година
за прилагане на Регламент (ЕО) № 1166/2008 на Европейския парламент и на Съвета относно изследванията на структурата на земеделските стопанства и изследването на земеделските производствени методи по отношение на коефициентите за животински единици и дефинициите на характеристиките
(Tекст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1166/2008 на Европейския парламент и на Съвета от 19 ноември 2008 г. относно изследванията на структурата на земеделските стопанства и изследването на земеделските производствени методи и за отмяна на Регламент (ЕИО) № 571/88 на Съвета (1), и по-специално член 2, буква б), член 7, параграф 4 и член 11, параграф 7 от него,
като има предвид, че:
(1)
С Регламент (ЕО) № 1166/2008 се установява нова рамка за изготвяне на съпоставими статистически данни на Общността за структурата на земеделските стопанства и за изследване на земеделските производствени методи.
(2)
Коефициентите за животински единици се използват вместо фактическия брой на животните, за да се правят съпоставими агрегирания на различни категории животни.
(3)
Коефициентите за животински единици следва да се основават на общ набор от стойности, за да се осигури съпоставимост в Общността като цяло по отношение на прилагането на изискванията за обхват и точност.
(4)
В съответствие с член 2, буква б) от Регламент (ЕО) № 1166/2008 е необходимо да се приемат коефициенти за животински единици, които да се използват при изследванията на структурата на земеделските стопанства и на земеделските производствени методи.
(5)
С цел постигането на съпоставимост, термините в списъка на характеристиките трябва да бъдат разбирани и прилагани по уеднаквен начин в Общността като цяло.
(6)
В съответствие с член 7, параграф 4 от Регламент (ЕО) № 1166/2008 е необходимо да се приемат дефиниции на характеристиките, които следва да се използват по отношение на структурата на земеделските стопанства.
(7)
В съответствие с член 11, параграф 7 от Регламент (ЕО) № 1166/2008 е необходимо да се приемат дефиниции на характеристиките, които следва да се използват по отношение на изследванията на земеделските производствени методи.
(8)
С Решение 2000/115/ЕО на Комисията от 24 ноември 1999 г. относно дефинициите на характеристиките, списъка на земеделските продукти, изключенията от дефинициите и регионите и зоните във връзка с изследванията на структурата на земеделските стопанства (2) се прилага Регламент (ЕИО) № 571/88 на Съвета (3). Уместно е посоченото решение да се замени с настоящия регламент.
(9)
Мерките, предвидени в настоящия регламент, са в съответствие със становището на Постоянния комитет за земеделска статистика, основан с Решение 72/279/ЕИО на Съвета (4),
ПРИЕ НАСТОЯЩИЯ РЕГЛАМЕНТ:
Член 1
Коефициентите за животински единици, които следва да се използват по отношение на прилагането на изискванията за обхвата и прецизността на изследванията на Общността на структурата на земеделските стопанства и на земеделските производствени методи, са изложени в приложение I.
Член 2
Дефинициите на характеристиките, които следва да се използват при изследванията на Общността на структурата на земеделските стопанства, са изложени в приложение II.
Член 3
Дефинициите на характеристиките, които следва да се използват при изследванията на Общността на земеделските производствени методи, са изложени в приложение III.
Член 4
Решение 2000/115/ЕО се отменя.
Член 5
Настоящият регламент влиза в сила на двадесетия ден след датата на неговото публикуване в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 ноември 2009 година.